Š T A T Ú T
Ministerskej rady vlády Slovenskej republiky 
pre záležitosti Európskej únie
_________________________________________________________

Čl. 1

Štatút Ministerskej rady vlády Slovenskej republiky pre záležitosti Európskej únie upravuje poslanie, úlohy a zásady činnosti Ministerskej rady vlády Slovenskej republiky pre záležitosti Európskej únie (ďalej len „rada”) a jej organizačnú štruktúru.

Čl. 2

(1) Rada je koordinačný, konzultačný a odborný orgán vlády Slovenskej republiky (ďalej len „vláda”) pre otázky týkajúce sa pôsobenia Slovenskej republiky v Európskej únii. Rada koordinuje činnosť všetkých zainteresovaných ministerstiev a ostatných ústredných orgánov štátnej správy v oblasti záležitostí Európskej únie. Zabezpečuje súčinnosť a nadväznosť týchto aktivít z hľadiska časového, vecného a z hľadiska spôsobov ich realizácie. 

(2) Rada pôsobí v súlade s ústavným postavením a úlohami vlády. Vo svojej činnosti sa riadi zákonmi a  ostatnými všeobecne záväznými právnymi predpismi, uzneseniami vlády a jej programovým vyhlásením.
	
(3) Činnosťou rady nie je dotknutá pôsobnosť a zodpovednosť ministerstiev ani ostatných ústredných orgánov štátnej správy pri plnení úloh súvisiacich s členstvom Slovenskej republiky v Európskej únii. 

Čl. 3

(1) Rada posudzuje a vyjadruje stanovisko najmä ku koncepčným materiálom v oblasti záležitostí Európskej únie a zásadným materiálom týkajúcim sa členstva Slovenskej republiky v Európskej únii vrátane stanovísk k vnútorným politikám  a horizontálnym  otázkam a stanovísk na rokovanie Rady EÚ, predkladaným na rokovanie vlády a orgánom Európskej únie a podľa potreby navrhuje účinné opatrenia. Predmetom rokovania Rady môže každá záležitosť súvisiaca s členstvom SR v ES/EÚ. Návrh na prerokovanie príslušného materiálu v rade môžu podať vláda, ministerstvá a ostatné ústredné orgány štátnej správy.

(2) Rada prerokováva  sporné záležitosti, ktoré sú predmetom procesu prípravy inštrukcií na zasadnutia Komisie pre záležitosti Európskej únie 1 (ďalej len „KEÚ 1“) a Komisie pre záležitosti Európskej únie 2 (ďalej len „KEÚ 2“)  alebo tie, ktoré sú predmetom procesu prípravy stanovísk na zasadnutiach rezortných koordinačných skupín ministerstiev a ostatných ústredných orgánov štátnej správy, pri ktorých sa nedosiahne dohoda na úrovni sekcií ministerstiev a ostatných ústredných orgánov štátnej správy alebo ich iných útvarov alebo na úrovni vedúcich rezortných koordinačných skupín ministerstiev a ostatných ústredných orgánov štátnej správy a ani na úrovni ministrov alebo predsedov ostatných ústredných orgánov štátnej správy  Tieto záležitosti sa prerokujú na návrh premiéra, niektorého člena vlády alebo samotnej rady a môžu byť následne predložené na rozhodnutie vláde SR.

(3) Ak ministerstvo alebo iný ústredný orgán štátnej správy ani po prerokovaní veci nesúhlasí  s určením zodpovednosti za prípravu návrhu právneho aktu Európskych spoločenstiev/Európskej únie (ES/EÚ), alebo ak sa návrh právneho aktu bude týkať kompetencie viacerých rezortov a pri určovaní zodpovednosti za prípravu návrhu právneho aktu ES/EÚ dôjde ku kompetenčnému sporu, o zodpovednosti (spoluzodpovednosti) za prípravu návrhu právneho aktu ES/EÚ  na na návrh premiéra, niektorého člena vlády alebo samotnej rady predbežne rozhodne  rada na svojom rokovaní, pričom konečné rozhodnutie o zodpovednosti za prípravu návrhu právneho aktu  bude schválené vládou.

(4)V prípade návrhov s vysokou dôležitosťou  návrhy a pozičné dokumenty SR k nim budú  po predchádzajúcom súhlase predsedu rady prerokované radou a vyjadrenia rady budú sekretariátom rady bez zbytočného odkladu zasielané vecne príslušným ústredným orgánom štátnej správy. 
.

(5) 

(5) Predseda rady môže požiadať predsedu Komisie pre záležitosti Európskej únie 1 a predsedu Komisie pre záležitosti Európskej únie 2 alebo predsedu RKS Ministerstva pôdohospodárstva SR, aby o záležitostiach prerokovávaných Komisiou pre záležitosti Európskej únie 1, Komisiou pre záležitosti Európskej únie 2 a RKS Ministerstva pôdohospodárstva SR informovali na rokovaniach rady. 

(6) Rada môže predkladať vláde a ústredným orgánom štátnej správy, ako aj ďalším orgánom, organizáciám a inštitúciám podnety, návrhy a odporúčania v otázkach týkajúcich sa členstva Slovenskej republiky v Európskej únii. 

Čl. 4

(1) Radu tvoria predseda rady, podpredseda rady a ďalší členovia rady. 

(2) Predsedom rady je podpredseda vlády pre európske záležitosti, ľudské práva a menšiny, podpredsedom rady je minister zahraničných vecí SR. Ďalšími členmi rady sú:
a) minister hospodárstva SR,
b) minister financií SR,
c) minister pôdohospodárstva SR,
d) minister vnútra SR, 
e) minister výstavby a regionálneho rozvoja SR,
f) minister životného prostredia SR,
g) minister práce, sociálnych vecí a rodiny SR
h) minister školstva SR,
i)minister dopravy, pôšt a telekomunikácií SR,
j) minister zdravotníctva SR
k) minister spravodlivosti. 
. 
(3) Podpredseda rady a členovia rady môžu byť zastúpení na zasadnutí rady len štátnym tajomníkom  príslušného ministerstva.
	
(5) Zasadnutí rady sa môžu  zúčastniť aj  predseda vlády a ostatní členovia vlády. 

(6) Predseda VEZ NR SR, podpredseda VEZ NR SR alebo poverený člen VEZ NR SR sú prizývaní na rokovanie rady.

(7) Na rokovania sú  prizývaní: generálny riaditeľ sekcie pre európske záležitosti Úradu vlády Slovenskej republiky (ďalej len „ÚV SR“), generálny riaditeľ sekcie – Inštitút pre aproximáciu práva ÚV SR a riaditeľ odboru európskych záležitostí Kancelárie Národnej rady Slovenskej republiky. Na návrh predkladateľa a so súhlasom predsedajúceho môžu byť na rokovanie prizvané aj osoby, ktoré materiál vypracovali, osoby, ktorých sa týka, príslušní odborníci a ďalšie osoby, ktoré môžu prispieť k posúdeniu veci.

(8) Činnosť rady riadi a za jej činnosť vláde zodpovedá predseda rady. Predsedu rady počas jeho neprítomnosti zastupuje podpredseda rady.

Čl. 5

(1) Rada môže využívať pri plnení svojich úloh odborné poznatky a skúsenosti ministerstiev, ostatných ústredných orgánov štátnej správy  a orgánov verejnej správy, Legislatívnej rady vlády Slovenskej republiky, ako aj stanoviská odborných a vedeckých inštitúcií, odborových zväzov, zamestnávateľských zväzov a ďalších inštitúcií, ktoré s ňou na požiadanie účinne spolupracujú.

(2) Rada vo svojej činnosti môže prihliadať na odporúčania odborných orgánov a inštitúcií Európskej únie a využívať ich odborné poznatky. 

(3) Rada úzko spolupracuje s VEZ NR SR.

Čl. 6

(1)  Zasadnutia rady zvoláva a riadi jej predseda. V prípade ak tak nemôže učiniť, jej podpredseda. 

(2) Rada zasadá podľa potreby spravidla raz mesačne. Rokovania rady sú neverejné.

(3) Rada môže podľa potreby alebo na návrh člena rady prizývať na rokovanie aj predsedov ostatných ústredných orgánov štátnej správy, prípadne štátnych tajomníkov a podpredsedov ostatných ústredných orgánov štátnej správy, ak je to potrebné z hľadiska programu jej rokovania. 

(4) Rada je uznášaniaschopná, ak je prítomná nadpolovičná väčšina jej členov. 

(5) Na prijatie platného uznesenia, stanoviska alebo odporúčania rady je potrebný súhlas nadpolovičnej väčšiny prítomných členov rady. V prípade rovnosti hlasov je rozhodujúci hlas predsedu rady. 

Čl. 7

(1) Úlohy spojené s organizačným a administratívno-technickým zabezpečovaním činnosti rady plní sekcia pre európske záležitosti ÚV SR. 

(2) Tajomníkom rady je generálny riaditeľ sekcie pre európske záležitosti ÚV SR.
(3) Úlohy sekretariátu rady plnia poverení pracovníci sekcie pre európske záležitosti ÚV SR.

Čl. 8

Zrušovacie ustanovenie

Zrušuje sa štatút Ministerskej rady vlády Slovenskej republiky pre záležitosti Európskej únie, schválený uznesením vlády Slovenskej republiky č. 499/2003 z 18. júna 2003.

Čl. 9

Účinnosť

Tento štatút nadobúda účinnosť dňom jeho schválenia vládou.